- Jeg er godt tilfreds, konstaterer Johnny Haugaard alias 'Blomstermanden fra Herning', op til sidste åbningsdag for ”Danmarks smukkeste juleudstilling”. Omkring 5000 gæster har besøgt juleudstillingen i Hurup og cirka det samme antal har besøgt juleudstillingens anden del i Mariehaven i Ansager. - Det var det, jeg havde håbet på, fortæller blomstermanden som har fået hjælp af rigtig mange frivillige til at skabe udstillingerne de to steder. Johnny Haugaard er blandt de frivillige kendt for at have en helt særlig god energi og for at skabe en uhøjtidelig og sjov stemning, som får alle til at føle sig godt tilpas. Sygdom fik frivillige til at rykke sammen og redde juleudstillingen Det var ellers stort drama op til åbningen af juleudstillingen i Hurup. I ugen op til blev Johnny Haugaard syg og måtte indlægges, og udstillingen hang i en tynd tråd. Men så trådte frivillige til fra hele landet og hjalp til i Hurup, som kunne åbne sin del af ”Danmarks smukkeste juleudstilling” med kun en dags forsinkelse. I dag, søndag 18. december er sidste mulighed for at se udstillingen, som er skabt for at hylde Dronning Margrethe den 2., ovenpå hendes regentjubilæum. Dronningen, som selv er meget kreativ, har gennem årene skabt flere messehagler. Flere af dem har frivillige genskabt i tro kopier, i naturmaterialer. - Der er lagt så mange, mange mange timer i udstillingerne af kreative frivillige fra hele landet. Det er deres fortjeneste at udstillingerne overhovedet er blevet til noget. Uden dem kunne jeg aldrig have gjort det, erkender blomstermanden. Johnny Haugaard er lige nu aktuel i serien ”Blomstermandens magiske univers”, som i det tredje program handler om efterårsudstillingen Flowerdays, i Hurup. I programmet får man en fornemmelse af blomstermandens høje tempo og den sprudlende energi, der kendetegner opbygningen af udstillingerne.

Referat:
Søndag er sidste åbningsdag på ”Danmarks smukkeste juleudstilling, the Queen”. Tusindvis af besøgende fra hele landet har set Johnny Haugaards og de mange frivilliges udstilling.